b'\n_START_ARTICLE_\nAcid sulfuric\n_START_SECTION_\nIstorie\n_START_PARAGRAPH_\nAcidul sulfuric este cunoscut \xc3\xaenc\xc4\x83 din vechi timpuri sub denumirea de vitriol. Primele indica\xc8\x9bii ale acestuia se g\xc4\x83sesc \xc3\xaen textele alchimistului istoric controversat Dsch\xc4\x81bir ibn Hayy\xc4\x81n din secolul al VIII-lea. Apoi, acesta a fost men\xc8\x9bionat \xc3\xaempreun\xc4\x83 cu unele metode de fabricare posibile \xc3\xaen scrierile alchimistului Albertus Magnus (1200-1280) \xc8\x99i ale lui Basilius Valentinus (c. 1600). Ace\xc8\x99tia au descris metode de produce a vitriolului din diferi\xc8\x9bi sulfa\xc8\x9bi naturali - ca \xc8\x99i calcantitul sau alaunul. Numele de ulei de vitriol este derivat de la denumirea \xc3\xaenvechit\xc4\x83 de vitriol pe care o aveau aceste minerale. Prima surs\xc4\x83 ce con\xc8\x9binea cantit\xc4\x83\xc8\x9bi mari de acid sulfuric a fost vitriolul. Din secolul al XVI-lea, el a fost fabricat \xc3\xaen Boemia, Saxonia \xc8\x99i Harz, unde procesul de fabricare al vitriolului a produs acid sulfuric. Dup\xc4\x83 numele primei mare produc\xc8\x9bii din Nordhausen, produsul a fost redenumit Vitriol Nordhausen. Primele investiga\xc8\x9bii \xc8\x99tiin\xc8\x9bifice ale acidului sulfuric au fost desf\xc4\x83\xc8\x99urate de c\xc4\x83tre Johann Rudolph Glauber. El a reac\xc8\x9bionat acidul cu clorura de sodiu \xc8\x99i a ob\xc8\x9binut acid clorhidric \xc8\x99i sulfat de sodiu, care a fost denumit Sarea Glauber. Totu\xc8\x99i, metodele \xc3\xaen care erau folosi\xc8\x9bi sulfa\xc8\x9bii erau foarte complicate \xc8\x99i scumpe. Pentru a ob\xc8\x9bine cantit\xc4\x83\xc8\x9bi mai mari de produs, \xc3\xaen secolul al XVIII-lea s-a dezvoltat un procedeu \xc3\xaen care sulful \xc8\x99i salpetrul era ars \xc3\xaen borcane de sticl\xc4\x83. Pentru c\xc4\x83 recipientele din sticl\xc4\x83 erau prea fragile, \xc3\xaen 1746, John Roebuck a fost primul care a \xc3\xaencercat reac\xc8\x9bia \xc3\xaen unele mai rezistente de plumb. Dup\xc4\x83 1793, Nicolas Cl\xc3\xa9ment-D\xc3\xa9sormes \xc8\x99i Charles Bernard D\xc3\xa9sormes au descoperit c\xc4\x83 utiliz\xc3\xa2nd aerul, salpetrul era redus semnificant \xc3\xaen volum, a\xc8\x99adar metoda camerelor de plumb putea fi utilizat\xc4\x83 industrial. Acest lucru a fost particular pentru anul 1789  c\xc3\xa2nd a fost descoperit de Nicolas Leblanc \xc8\x99i aplicat \xc3\xaen 1791 pentru produc\xc8\x9bia carbonatului de sodiu. Procesul a fost \xc3\xaembun\xc4\x83t\xc4\x83\xc8\x9bit de mai multe ori de Joseph Louis Gay-Lussac \xc8\x99i s-au dezvoltat metodele de absorb\xc8\x9bie a gazelor nitroase  Astfel, era posibil\xc4\x83 producerea continu\xc4\x83 a acidului. Principalul dezavantaj al acestei metode este c\xc4\x83 a fost atins\xc4\x83 o centra\xc8\x9bie de doar 78%, iar solu\xc8\x9biile mai concentrate de oleum vor produce distilarea vitriolului. O metod\xc4\x83 de producere de acidului sulfuric extrem concentrat a fost dezvoltat\xc4\x83 numai dup\xc4\x83 1870, c\xc3\xa2nd a fost descoperit procedeul de contact.\n_START_SECTION_\nOcuren\xc8\x9b\xc4\x83\n_START_PARAGRAPH_\nLiber \xc8\x99i nedisociat \xc3\xaen ioni de oxoniu sau de sulfat, acidul sulfuric este foarte rar \xc3\xaen natur\xc4\x83. \xc3\x8en atmosfer\xc4\x83, el este format din dioxidul de sulf, care la r\xc3\xa2ndul s\xc4\x83u este produs prin combustia substan\xc8\x9belor con\xc8\x9bin\xc4\x83toare de sulf sau din erup\xc8\x9bii vulcanice. Dioxidul de sulf este oxidat de c\xc4\x83tre radicalii de hidroxil sau de c\xc4\x83tre oxigen la trioxid de sulf. Cu apa, acesta formeaz\xc4\x83 \xc3\xaen final acidul sulfuric liber. Continuarea oxid\xc4\x83rii permite formarea trioxidului de sulf de c\xc4\x83tre ozon sau peroxid de hidrogen. \xc3\x8en ploaia acid\xc4\x83, acidul sulfuric trece sub form\xc4\x83 diluat\xc4\x83 (sulfat de hidrogen sau ioni de sulfat) \xc8\x99i ajunge pe p\xc4\x83m\xc3\xa2nt._NEWLINE_De asemenea, exist\xc4\x83 o cantitate mic\xc4\x83 de acid sulfuric liber \xc8\x99i \xc3\xaen unele izvoare vulcanice  numite solfatare._NEWLINE_Spre deosebire de acidul sulfuric \xc3\xaen sine, s\xc4\x83rurile sale, sulfa\xc8\x9bii, sunt foarte r\xc4\x83sp\xc3\xa2ndi\xc8\x9bi \xc3\xaen natur\xc4\x83. Exist\xc4\x83 multe minerale care sunt sulfa\xc8\x9bi ca \xc8\x99i compozi\xc8\x9bie, iar printre cele mai cunoscute sunt: gipsul (CaSO\xe2\x82\x84 \xc2\xb7 2H\xe2\x82\x82O), baritina (BaSO\xe2\x82\x84) , calcantitul (CuSO\xe2\x82\x84 \xc2\xb7 5H\xe2\x82\x82O) \xc8\x99i sarea Glauber (Na\xe2\x82\x82SO\xe2\x82\x84 \xc2\xb7 10 H\xe2\x82\x82O)._NEWLINE_Acidul sulfuric se g\xc4\x83se\xc8\x99te \xc3\xaen afara P\xc4\x83m\xc3\xa2ntului \xc3\xaen atmosfera superioar\xc4\x83 a planetei Venus. Acesta este produs prin reac\xc8\x9bia fotochimic\xc4\x83 dintre dioxidul de sulf \xc8\x99i apa. Aici se formeaz\xc4\x83 pic\xc4\x83turi de ploaie care con\xc8\x9bin acid sulfuric de concentra\xc8\x9bie p\xc3\xa2n\xc4\x83 la 80 sau 85%. \xc3\x8en straturile mai joase, acidul se descompune datorit\xc4\x83 temperaturilor \xc3\xaen dioxid de sulf, oxigen \xc8\x99i ap\xc4\x83, dar acestea se ridic\xc4\x83 din nou \xc8\x99i formeaz\xc4\x83 acid sulfuric._NEWLINE_Mai recent s-a descoperit c\xc4\x83 exist\xc4\x83 mari por\xc8\x9biuni de acid sulfuric \xc8\x99i \xc3\xaen suprafa\xc8\x9ba \xc3\xaenghe\xc8\x9bat\xc4\x83 a satelitului Europa al lui Jupiter. Una dintre ipoteze este c\xc4\x83 atomii de sulf proveni\xc8\x9bi prin erup\xc8\x9bie vulcanic\xc4\x83 au interac\xc8\x9bionat \xc3\xaen p\xc4\x83tura magnetic\xc4\x83 din jurul satelitului \xc8\x99i au format acidul sulfuric.\n_START_SECTION_\nAplica\xc8\x9bii\n_START_PARAGRAPH_\nAcidul sulfuric are multe aplica\xc8\x9bii, incluz\xc3\xa2nd multe reac\xc8\x9bii chimice \xc8\x99i utiliz\xc4\x83ri industriale. Este produsul chimic cel mai folosit \xc3\xaen industrie, fiind numit \xc8\x99i \xe2\x80\x9es\xc3\xa2ngele industriei\xe2\x80\x9d.  Direc\xc8\x9biile principale includ produc\xc8\x9bia de \xc3\xaengr\xc4\x83\xc8\x99\xc4\x83minte, procesarea minereurilor \xc8\x99i a apelor reziduale, sinteza produselor chimice \xc8\x99i rafinarea petrolului._NEWLINE_\xc3\x8en combina\xc8\x9bie cu acidul azotic, formeaz\xc4\x83 amestec sulfonitric care contine ionul nitroniu. Acest amestec este folosit la nitrarea unor compu\xc8\x99i. Procesul de nitrare este utilizat pentru produc\xc8\x9bia unui num\xc4\x83r mare de explozivi, incluz\xc3\xa2nd trinitrotoluenul, nitroceluloza \xc8\x99i nitroglicerina. Acidul este folosit \xc8\x99i \xc3\xaen acumulatorii acid-plumb, fiind uneori numit \xc8\x99i \xe2\x80\x9eacid de baterie\xe2\x80\x9d.'